TVT พุ่งเกือบ 15% หลังจ่อร่วมทุนบริษัทโปรดักชั่นเฮ้าส์
TVT พุ่งเกือบ 15% หลังจ่อร่วมทุนบริษัทโปรดักชั่นเฮ้าส์ ล่าสุด ณ เวลา 15.53 น. ราคาอยู่ที่ 1.97 บาท บวก 0.25 บาท หรือ 14.53% สูงสุดที่ 1.98 บาท ต่ำสุดที่ 1.71 บาท มูลค่าซื้อขายที่ 44.71 ล้านบาท 
18 ต.ค. 2559

ผู้สื่อข่าวรายงานว่า ราคาหุ้นบริษัท ทีวี ธันเดอร์ จำกัด (มหาชน) หรือ TVT ณ เวลา 15.53 น. ราคาอยู่ที่ 1.97 บาท บวก 0.25 บาท หรือ 14.53% สูงสุดที่ 1.98 บาท ต่ำสุดที่ 1.71 บาท มูลค่าซื้อขายที่ 44.71 ล้านบาท 
 
นายพิรัฐ เย็นสุดใจ รองประธานเจ้าหน้าที่บริหาร TVT เปิดเผยว่า อยู่ระหว่างการเจรจาเพื่อร่วมทุนกับบริษัทโปรดักชั่นเฮ้าส์ขนาดเล็กที่มีการผลิตรายการอยู่ คาดว่าจะได้เห็นความชัดเจนในช่วงครึ่งปีหลังของปี 2560 โดยเบื้องต้นบริษัทยังไม่ได้ตั้งงบสำหรับการลงทุน แต่คาดว่ามูลค่าลงทุนน่าจะอยู่ที่ประมาณไม่เกิน 100 ล้านบาท ซึ่งบริษัทต้องการมีสัดส่วนในการถือหุ้นราว 50-51%
โดยการร่วมทุนครั้งนี้จะเป็นแผนต่อเนื่อง จากที่ก่อนหน้านี้ได้เข้าซื้อกิจการ บริษัท บิ๊กเบรนจำกัด ซึ่ง TVT ถือหุ้นในสัดส่วน 51% โดยบริษัทวางเป้าหมายที่จะมีการร่วมทุนต่อปีราว 1-2 แห่งเพื่อหนุนการเติบโตในอนาคต โดยการเข้าไปร่วมทุนนั้นบริษัทจะได้รับผลตอบแทนเป็นส่วนแบ่งกำไรจากการลงทุน
อย่างไรก็ตามบริษัทจะมีการร่วมทุนอย่างต่อเนื่อง ซึ่งต้องยอมรับว่าการเข้าร่วมทุนหรือซื้อหุ้นใน บริษัทโปรดักส์ชั่นเฮ้าส์ เป็นแนวทางที่ช่วยหนุนให้บริษัทเติบโตได้ โดยได้ตั้งเป้าหมายระยะยาว 3-5 ปี จากนี้จะมีรายได้แตะระดับ 1,000 ล้านบาท โดยบริษัทคาดหวังสัดส่วนรายได้จะมาจากรับจ้างผลิตรายการโทรทัศน์ 40% รายได้จากโฆษณา 40% และอีก 20% จะเป็นรายได้จากออนไลน์ ซึ่งบริษัทมองว่าการเติบโตน่าจะสามารถเติบโตไปได้
ขณะที่ปัจจุบันบริษัทอยู่ระหว่างศึกษาการหารายได้จากช่องทางออนไลน์ หรือการขายโฆษณาผ่านออนไลน์ โดยปัจจุบันอยู่ระหว่างการคิดรูปแบบ คาดว่าจะได้เห็นความชัดเจนในปีหน้า